
    Előszó


    2023 tavaszán felkértek, hogy írjak új előszót a Manó Könyvek Kiadónál megjelenő, gyönyörű, új magyar kiadáshoz. Az Anne a Zöld Oromból eredetijét nagyanyám, Lucy Maud Montgomery írta sok-sok évvel ezelőtt. A könyv angol nyelven először 1908-ban jelent meg, és a sorozat végül nyolc kötetre gyarapodott, melyek közül az utolsó az 1938-as Anne családja körében.


    Édesapám L. M. Montgomery fiatalabbik fia, Stuart volt. Igen nagy örömére szolgált volna, ha láthatja az Anne-könyvek családunk által jóváhagyott s a Manó Könyveknél megjelenő, gyönyörű, új kiadását. E bevezető révén családom más tagjai és L. M. Montgomery idősebb fia, Chester gyermekei és unokái szívélyes üdvözletüket küldik a magyar olvasóknak.


    Mindig nagy öröm volt számomra, hogy nagyanyám írásai világszerte ennyi embert megérintettek. Rendszeresen eljárok az L. M. Montgomery Intézet és a Prince Edward-szigeti Egyetem által kétévenként megrendezett nemzetközi konferenciákra, hogy találkozhassak olyan irodalmárokkal és olvasókkal, akik nagyanyám írásait és szellemiségét tanulmányozzák és élvezik. Tudomásom szerint Magyarországról eddig még sosem vett részt irodalomkutató a Prince Edward-szigeti konferencián, és felmerült bennem, hátha most a magyar olvasók és akadémikusok egy új generációjában ébred fel a kedv L. M. Montgomery munkásságának tanulmányozása iránt. Családomnak sokat jelent a tudat, hogy ez az új kiadás újabb olvasókkal ismerteti meg az irodalomtörténet egyik igazán kortalan alakját – Anne Shirley-t.


    Mindig is tudtam, hogy az Anne Shirley-sorozat valami varázslatos vonzerővel bír, nem számít, mikor és hol vagy hány évesen olvassa az ember, hogy milyen nemű vagy milyen nemzetiségű. E műveket övező szeretetet mi sem bizonyíthatja jobban, mint hogy több mint harmincöt nyelven jelent már meg, és az olvasókat világszerte továbbra is lenyűgözi Anne Shirley. Úgy tűnik, ő egy egyetemes nyelven beszél.


    Az Anne Shirley-sorozat világa a mindennapi életet jeleníti meg: virágokat és a természet szépségeit, az otthon melegét, a gyermekek és felnőttek csendes, szelíd és gyakran igen változékony érzelmeit. Mesél szívfájdalomról, magányról, ahogy jóságról és szeretetről is. Mesél családról, barátságról és „beilleszkedésről”. És éppen így arról is, milyen, ha nem találja a helyét az ember, mert vörös a haja, vagy mert árva, de ennek dacára mégis megtanulja elfogadni saját egyediségét. Világszerte a mai napig azonosulnak az olvasók Anne különleges természetével, azzal, ahogy igyekszik elfogadtatni magát, sokszor lobbanékony és heves, küzd az igazságért és az álmaiért.


    Szívből szeretem ezeket a könyveket és a szereplőit, sokadik olvasásra sem tudom megunni. Anne Shirley és Avonlea többi lakója arra tanítanak bennünket, hogy a kedvesség és a nyitottság együtt járnak. Nagyon örülök, hogy ezeknek a könyveknek egyre újabb kiadásai is elérhetők a magyar olvasók számára.


    Anne barátja, Gilbert az első regény végén kedvesen így szól Anne-hez: „Mi nagyszerű barátok leszünk.” Kívánom, hogy az Anne Shirley-sorozat új kiadása magyar olvasók egy új generációjának segítsen abban, hogy nagyszerű barátokká válhassanak, és általuk szebb hely lehessen ez a világ.


    Kate Macdonald Butler

  


  
    Mottó


    „Az ifjúság gondolatai messzire nyúlnak”


    Longfellow


    
      [image: dekor]
    


    

  


  
    Ajánlás


    
      Goldwin Lapp, Robert Brookes és Morley Shier emlékének,


      akik feláldozták az életüket annak érdekében, hogy hazájuk


      boldog völgyeit megóvják a megszállók pusztításaitól

    

  


  
    1. fejezet Újra itthon

    Derült, almazöld májusi este volt, és lágyan sötétlő partjai ölelésében Négy Szél Kikötője az aranyló nyugati felhőket tükrözte vissza. A még tavasszal is bánatos tenger kísértetiesen morajlott a homokpadnál, de a ravasz, derűs szél visszafogottan száguldott a piros kikötői úton, ahol Miss Cornelia telt, asszonyos alakja haladt Glen St. Mary falu felé. Miss Cornelia törvényesen már Mrs. Marshall Elliott volt, és az volt immáron tizenhárom éve, de még ma is többen hivatkoztak rá Miss Corneliaként, mint Mrs. Elliottként. Régi barátai becsben tartották a hajdani nevet, és csak egy akadt közöttük, aki gőgösen elhagyta. Ez nem más volt, mint Susan Baker, a parázs-laki Blythe család ősz hajú, ádáz és hűséges szolgálója. Egyetlen alkalmat sem szalasztott el, hogy maró célzatossággal ne „Mrs. Marshall Elliottnak” hívja, mintha csak azt mondaná, hogy „maga akart Mrs. lenni, és ami engem illet, legyen csak juszt is Mrs.!”.


    Miss Cornelia azért tartott Parázs-lakba, hogy meglátogassa Blythe doktort és a feleségét, akik nemrég tértek haza Európából. Februárban utaztak el, hogy részt vegyenek egy orvoskongresszuson Londonban, és három hónapig voltak távol; Miss Cornelia már tűkön ült, hogy megtárgyalhassa velük a távollétükben Glenben történteket. Először is, új család költözött a parókiára. És micsoda család! Miközben lépteit szaporázta, Miss Cornelia többször is megcsóválta a fejét.


    Susan Baker és a hajdani Anne Shirley is látták közeledni, miután mindketten Parázs-lak hatalmas verandáján üldögéltek, és nem tudtak betelni a varázslatos napszálltával, az álmos vörösbegyek édes fütyörészésével az alkonyi fényben fürdő juharfák között, és a pázsit melletti régi, meleg tónusú, vörös téglakerítésnél hajlongó nárciszok táncával.


    Anne a lépcsőn ült, kezét összekulcsolta a térde felett, és a jótét homályban olyan lányosnak hatott, amilyen egy sokgyermekes édesanya csak lehet; a kikötői utat pásztázó gyönyörű, szürkészöld szeme továbbra is kiolthatatlan szikrákkal és álmokkal volt tele. Mögötte Rilla Blythe gömbölyödött össze a függőágyban, hatéves kis dundi, a parázs-laki gyerekek közül a legkisebb. Göndör, vörös haja volt, és mogyoróbarna szemét most mókásan összeszorította, ahogyan Rilla mindig is aludni szokott.


    Shirley, „a barna fiúcska”, ahogyan a családi „Ki kicsodá?”-ban ismerték, Susan karjában szundikált. Barna haja volt, barna szeme és barna bőre, az arca rózsás, és különleges helyet foglalt el Susan szívében. A születése után Anne hosszú ideig nagyon beteg volt, és Susan olyan szenvedélyes gyengédséggel „anyáskodott” a baba felett, amilyenben a többi gyerek, bármilyen drágák is voltak neki, soha nem részesült. Blythe doktor azt mondta, hogy Susan nélkül a fiúcska nem maradt volna életben.


    – Életet adtam neki, akárcsak maga, drága doktor asszony – szokta volt mondogatni Susan. – Legalább annyira az én babám is, mint a magáé. – És valóban, Shirley mindig Susanhoz szaladt, hogy puszilja meg a bibiket, ringassa álomba, és védje meg a jól megérdemelt elfenekeléstől. Susan lelkiismeretesen kiporolta a többi Blythe gyerek nadrágját, amikor szükségesnek vélte a lelkük üdvössége érdekében, de Shirley-t nem verte meg, és az anyjának sem engedte. Blythe doktor egyszer fenekelte el a fiút, amitől Susan éktelen haragra gerjedt.


    – Az az ember még egy angyalt is elnáspángolna, drága doktor asszony, úgy ám! – fakadt ki keserűen; és hetekig nem vitte rá a lélek, hogy pitét süssön a szegény doktornak.


    A szülők távollétében Susan magával vitte Shirley-t a fivére házába, míg a többi gyerek Avonlea-be utazott, és három áldott hónapon keresztül csakis a magáénak tudhatta a fiút. Mindazonáltal Susan nagyon boldog volt, hogy ismét Parázs-lakban találhatta magát, és újfent körülötte nyüzsögtek a kis drágái. Parázs-lak alkotta a világát, és ő uralkodott mindenek felett. Még Anne is ritkán kérdőjelezte meg a döntéseit, a zöld orombeli Mrs. Rachel Lynde legnagyobb felháborodására, aki minden egyes alkalommal, amikor a Négy Szélbe látogatott, komoran közölte Anne-nel, hogy túlságosan hagyja elkanászodni Susant, és ezt meg fogja még bánni.


    – Cornelia Bryant közeleg a kikötői úton, drága doktor asszony – mondta Susan. – Jön, hogy ránk zúdítsa három hónap pletykatermését.


    – Remélem is – felelte a térdét átkarolva Anne. – Ki vagyok éhezve Glen St. Mary pletykáira, Susan. Azt remélem, hogy Miss Cornelia elmesél mindent, de mindent, ami a távollétemben történt, hogy ki született vagy házasodott meg, vagy nézett a pohár fenekére; ki szenderedett jobblétre, vagy költözött el, vagy érkezett meg, vagy veszített el egy tehenet, vagy talált magának udvarlót. Olyan örömteli újra itthon lenni a drága gleniekkel, és én mindent tudni akarok róluk. Emlékszem, a Westminster-apátságban sétáltam, amikor azon méláztam, hogy Millicent Drew végül vajon kihez fog hozzámenni a két kivételes udvarlója közül. Tudja, Susan, élek a rettenetes gyanúperrel, hogy én igazából imádom a pletykát!


    – Hát persze, drága doktor asszony – ismerte el Susan –, minden rendes asszony szereti hallani a híreket. Engem is érdekel Millicent Drew esete. Sosem volt egy udvarlóm sem, nemhogy kettő, és ma már nem bánom, hiszen nem okoz bánatot a vénlányság, ha hozzászokik az ember. Millicent haját viszont mindig olyannak láttam, mintha seprűvel esett volna neki. De a férfiakat láthatólag nem zavarja.


    – Ők csak a csinos, fitos, csúfondáros arcocskáját látják, Susan.


    – Lehetséges, drága doktor asszony. A Biblia szerint csalfa dolog a báj, a szépség mulandó1, de nem bántam volna, ha erre magamtól jöhettem volna rá, már ha így lett volna elrendelve. Nincs kétségem afelől, hogy valamennyien meseszépek leszünk, mikor angyallá válunk, de akkor meg már mi hasznunk lesz belőle? Ha már pletykáról van szó, úgy hírlik, hogy a kikötőn túl lakó szegény Mrs. Harrison Miller a múlt héten megpróbálta felakasztani magát.


    – Jaj, Susan!


    – Higgadjon le, drága doktor asszony! Nem sikerült neki. De nem hibáztatom, amiért megpróbálta, hiszen a férje rettenetes alak. Azonban ostobaság volt tőle, hogy fel akarta akasztani magát, azzal csak megnyitotta volna a férje előtt az utat, hogy elvegyen valami másik nőt. Ha a helyében lettem volna, drága doktor asszony, én minden erőmmel pokollá tettem volna a férjem életét, hogy aztán helyettem ő akassza fel magát. Nem mintha pártolnám, hogy az emberek bármilyen körülmények között felakasszák magukat, drága doktor asszony.


    – Mi ütött amúgy Harrison Millerbe? – kérdezte türelmetlenül Anne. – Valakit mindig a végső kétségbeesésbe hajszol.


    – Nos, egyesek vallásnak hívják, mások megátalkodottságnak, már bocsásson meg nekem, drága doktor asszony, a szóhasználatért. Nagyon úgy fest, hogy Harrison esetében az emberek nem tudják eldönteni, melyik lehet. Néhanapján mindenkivel morog, mert azt hiszi, hogy örök kárhozatra rendeltetett. Ám más napokon meg azt mondja, hogy nem érdekli az egész, és leissza magát. Én amondó vagyok, hogy nincs ki mind a négy kereke, ahogy a Millerék ágán senkinek sem. A nagyapjának elment az esze. Azt hitte, hogy nagy, fekete pókok veszik körül. Hogy rámásznak és körülötte lógnak a levegőben. Azt remélem, hogy én soha nem fogok megbolondulni, drága doktor asszony, és szerintem nem is fogok, mert az nem szokása a Bakereknek. De ha a mindenható Gondviselés így rendelné el, akkor azt remélem, hogy az nem nagy, fekete pókok formájában fog megtörténni, mivel viszolygok az állatoktól. Ami Mrs. Millert illeti, nem tudom, hogy valóban megérdemli-e a sajnálatot. Egyesek szerint csak azért ment hozzá Harrisonhoz, hogy Richard Taylort bosszantsa, ami nekem elég különös indoknak tetszik a férjhez menéshez. De hát, természetesen, hitvesi ügyekben én aztán nem ítélkezem, drága doktor asszony. Cornelia Bryant már a kapunál van, így aztán megyek és lefektetem ezt az áldott barna babát, és előveszem a kötésemet.

  


  
    2. fejezet Merő pletyka

    – Hol van a többi gyerek? – kérdezte Miss Cornelia, miután letudták az első üdvözléseket – a maga részéről udvariasan, Anne részéről kitörő örömmel, Susanéról méltóságteljesen.


    – Shirley ágyban, Jem, Walter meg az ikrek odalent vannak az imádott Szivárványvölgyükben – mondta Anne. – Tudja, csak ma délután érkeztek haza, és alig bírták kivárni a vacsora végét, hogy lerohanjanak végre a völgybe. Nincs a világon még egy hely, amelyet így szeretnének. Ebben még a juharliget sem tudja felvenni vele a versenyt.


    – Attól tartok, túlságosan is szeretik – közölte borúsan Susan. – Kicsi Jem egyszer azt mondta, hogy a halála után inkább menne a Szivárványvölgybe, mint a mennyekbe, ami nem volt épp ildomos megjegyzés.


    – Gondolom, nagyszerűen érezték magukat Avonlea-ben – jegyezte meg Miss Cornelia.


    – Pompásan. Marilla rettenetesen elkényezteti őket. Különösen Jem az, aki szerinte nem tud hibázni.


    – Miss Cuthbert bizonyára már éltes korú hölgy – mondta Miss Cornelia, azzal elővette a kötését, hogy ne maradjon alul Susannel szemben. Miss Cornelia úgy tartotta, hogy az az asszony, akinek mindig van valami a keze ügyében, többet ér annál, mint aki üres kézzel ül.


    – Marilla nyolcvanöt éves – sóhajtott fel Anne. – A haja hófehér. De érdekes mód jobb a látása, mint hatvanéves korában.


    – Nos, kedvesem, örülök, hogy valamennyien visszatértek. Borzasztóan magányos voltam. De azért nem evett meg minket a penész Glenben, nekem aztán elhiheti. Még soha nem volt ilyen izgalmas tavaszom, már ami a templomi ügyeket illeti. Végre lett lelkészünk, drága Anne.


    – A nagytiszteletű John Knox Meredith, drága doktor asszony – mondta Susan, aki elhatározta, hogy nem fogja átengedni Miss Corneliának az összes hír világgá kürtölését.


    – Kedves ember? – kérdezte kíváncsian Anne.


    Miss Cornelia felsóhajtott, Susan felnyögött.


    – Igen, kedves lenne, ha csak erről lenne szó – felelte az előbbi. – Nagyon kedves… és nagyon tanult ember… és nagyon spirituális. De, jaj, drága Anne, hiányzik a józan esze!


    – Akkor hogyhogy őt hívták be?


    – Nos, afelől nincs kétség, hogy közel s távol a legjobb prédikátor, aki valaha megfordult a Glen St. Mary-i templomban – tett némi kitérőt Miss Cornelia. – Gondolom, azért nem kapott soha városi megbízatást, mert olyan álmodozó és szórakozott. A próbaprédikációja egyszerűen csodás volt, nekem elhiheti. Mindenki odavolt érte… és a kinézetéért.


    – Nagyon fess, drága doktor asszony, és mindent összevetve, én igenis szeretek jóképű embert látni a pulpituson – kotyogott közbe Susan, miután elérkezettnek látta az időt, hogy ismét hallassa a hangját.


    – Amúgy meg – mondta Miss Cornelia – kétségbeesetten vágytunk már arra, hogy végre megállapodjunk. És Mr. Meredith volt az első jelölt, akiben valamennyien egyetértettünk. Mindig akadt valami kifogás a többiekkel szemben. Felmerült, hogy hívjuk el Mr. Folsomot. Ő is jól beszél, de valahogy az emberek nem szívelik a megjelenését. Túl sötét és sima modorú.


    – Szakasztott úgy festett, mint egy nagy, fekete kandúr, úgy ám, drága doktor asszony – mondta Susan. – Nem tudnék elviselni vasárnaponként egy olyan embert a szószéken.


    – Azután jött Mr. Rogers, ő meg olyan volt, mint burgonyaszirom a zabkásában… nem volt rossz, de jónak sem volt mondható – folytatta Miss Cornelia. – De ha úgy is prédikált volna, mint Péter és Pál, az sem segített volna rajta, mivel az öreg Caleb Ramsay birkája aznap trappolt be a templomba, és épp akkor kezdett el hangosan bégetni, amikor Mr. Rogers kihirdette az alapigét. Mindenki nevetett, és szegény Rogersnek ezek után esélye sem volt. Egyesek arra gondoltak, hogy Mr. Stewartot kellene elhívnunk, mivel olyan művelt. Öt nyelven képes olvasni az Újtestamentumot.


    – De én nem hiszem, hogy emiatt nagyobb eséllyel kerülne a mennyekbe, mint mások – vetette közbe Susan.


    – A legtöbbünk nem kedveli, ahogyan beszél – közölte Miss Cornelia, és rá sem hederített Susanre. – Hogy úgy mondjam, morrantásokban beszél. Mr. Arnett meg egyáltalán nem tudott prédikálni. És a legrosszabb bemutatkozó szöveget választotta ki, ami csak szerepelhet a Bibliában: „Átkozzák meg Méroszt”.2


    – Amikor belegabalyodott egy gondolatmenetbe, a Bibliával csapkodott és keserűen azt kiáltozta, hogy „Átkozzák meg Méroszt”. Szegény Méroszt, lett légyen bárki, aznap aztán épp elégszer elátkozták, drága doktor asszony – mondta Susan.


    – A lelkészjelölt nem lehet elég körültekintő a választott szövegét illetően – közölte ünnepélyesen Miss Cornelia. – Úgy vélem, Mr. Pierson felkérést kapott volna, ha más szöveget választ. Ám amikor bejelentette, hogy „Tekintetem a hegyek felé emelem3”, ott neki befellegzett. Mindenki vigyorgott, mert tisztában voltak vele, hogy a Kikötőfőből származó két Hill lány4 szemet vetett minden lelkészre, akit az elmúlt tizenöt évben Glenbe sodort az élet. Mr. Newmannek meg túl nagy volt a családja.


    – A sógoromnál, James Clow-nál szállt meg – mondta Susan. – „Hány gyereke van?”, kérdeztem tőle. „Kilenc fiú, és mind mellé egy lánytestvér”, felelte. „Tizennyolc!”, mondtam. „Te jó ég, mekkora család!” Erre csak nevetett meg nevetett. De nem értem, miért, drága doktor asszony, mert biza tizennyolc gyerek mégiscsak túl sok lenne bármely parókiára.


    – Csak tíz gyereke volt, Susan – magyarázta gőgös türelemmel Miss Cornelia. – És tíz jó gyerek sem sokkal rosszabb a parókiának és a gyülekezetnek, mint az a négy, aki most ott van. Jóllehet, drága Anne, azt sem mondanám, hogy annyira rosszak. Kedvelem őket… mindenki kedveli őket. Lehetetlen nem kedvelni őket. Igazán kedves kis porontyok lennének, ha valaki ügyelne a modorukra, és megtanítaná nekik, mi a jó és az illő. Például a tanáruk szerint az iskolában mintagyerekek. Otthon viszont elszabadulnak.


    – Mi a helyzet Mrs. Meredithszel? – kérdezte Anne.


    – Nincs Mrs. Meredith. Épp ez a baj. Mr. Meredith özvegyember. A felesége négy éve meghalt. Ha ezt tudtuk volna, aligha hiszem, hogy behívtuk volna, mert egy özvegy a gyülekezetben még annál is rosszabb, mintha agglegény lenne. De hallottuk, amikor a gyerekeiről beszél, és mind azt gondoltuk, hogy van anyjuk. És amikor megérkeztek, nem volt velük senki más, csak az öreg Martha néni, ahogy ők hívják. Azt hiszem, Mr. Meredith édesanyjának az unokatestvére, és a lelkész magához vette, nehogy a szegényházba kerüljön. Hetvenöt éves, félig vak, teljesen süket, és nagyon házsártos.


    – És egészen csapnivaló szakácsnő, drága doktor asszony.


    – A létező legrosszabb gazdasszony egy parókia számára – jegyezte meg keserűen Miss Cornelia. – Mr. Meredith nem fog szerezni másik házvezetőnőt, mert azt mondja, nem akarja megbántani Martha néni érzéseit. Drága Anne, nekem elhiheti, hogy egészen rettenetes állapotok uralkodnak a parókián. Mindent vastagon borít a por, és semmi sincs a helyén. Holott mi olyan szépen kifestettük és kitapétáztuk, mielőtt megérkeztek!


    – Azt mondja, négy gyerek? – kérdezte Anne, aki a szíve mélyén már elkezdett anyáskodni felettük.


    – Igen. Akár az orgonasípok. Gerald a legidősebb. Tizenkét éves és Jerrynek szólítják. Okos fiú. Faith tizenegy éves. Szabályos vadóc, de el kell ismerni, hogy olyan szép, mint az álom.


    – Akár egy angyal, de igazi kis csirkefogó, drága doktor asszony – jegyezte meg ünnepélyesen Susan. – A múlt héten egyik este a parókián jártam, és ott volt Mrs. James Millison is. Egy tucat tojást és egy kis sajtár tejet vitt nekik… nagyon kis sajtár volt, drága doktor asszony. Faith fogta és lesietett velük a pincébe. Szinte a lépcső alján járt már, amikor beakadt a nagylábujja, és a tejjel, a tojással meg az egész miskulanciával együtt leesett. El tudja képzelni az eredményt, drága doktor asszony. Az a gyermek viszont nevetve jött fel. „Nem tudom, hogy én én vagyok-e, vagy inkább egy krémes pite”, mondta. Mrs. James Millison erősen méregbe gurult. Azt mondta, soha többé nem visz semmit a parókiára, ha így tönkreteszik és elprédálják.


    – Maria Millison aztán sosem töri magát, hogy elvigyen bármit a parókiára – fanyalgott Miss Cornelia. – Akkor este is csak ürügynek kellett, máskülönben a kíváncsiskodás vitte oda. De szegény Faith mindig pácba kerül. Olyan meggondolatlan és lobbanékony.


    – Akárcsak én. Kedvelni fogom ezt a maguk Faithét – jelentette ki határozottan Anne.


    – Tele van kurázsival… és nekem kedvemre való a kurázsi, drága doktor asszony – ismerte el Susan.


    – Van benne valami magával ragadó – ismerte el Miss Cornelia. – Nem is látni másként, mint hogy fülig ér a szája, és ettől valahogy az embernek is nevetni támad kedve. Még a templomban sem tudja megőrizni a komolyságát. Una tízéves – édes kis teremtés –, nem szép, de aranyos. És Thomas Carlyle kilenc. Carlnak hívják, és szabályos mániája a varangyok, bogarak és békák gyűjtése, amiket aztán becipel magával a házba.


    – Gondolom, az ő lelkén szárad az a döglött patkány is, amelyik a szalonban hevert a széken aznap délután, amikor Mrs. Grant látogatóba érkezett. Halálra rémült – jegyezte meg Susan –, amit nem csodálok, hiszen egy parókia szalonjában nincs helye döglött patkányoknak. Persze lehet, hogy a macska hagyta ott. Maga az ördög bújt bele, drága doktor asszony. Véleményem szerint a legkevesebb, hogy egy parókia macskája tekintélyesnek tűnjön, legyen amúgy bármilyen is. De én még életemben nem láttam ilyen léhának látszó fenevadat. És ahogy végigandalog szinte minden naplementekor a tetőgerincen, drága doktor asszony, és a farkát lengeti, hát az nem éppen ildomos.


    – És ami a legrosszabb, hogy ezek a gyerekek sosincsenek tisztességesen felöltöztetve – sóhajtott fel Miss Cornelia. – És amióta elolvadt a hó, mezítláb járnak iskolába. Maga tudja, drága Anne, hogy ez nem való a parókiabeli gyerekek számára… különösen, hogy a metodista lelkész kislánya örökké olyan szép gombos cipőt hord. És úgy szeretném, ha nem játszanának a régi metodista temetőben!


    – Nagyon csábító lehet, miután ott van a parókia mellett – mondta Anne. – Mindig is úgy gondoltam, hogy a temető elragadó hely a játékhoz.


    – Jaj, dehogyis gondolta, drága doktor asszony! – fakadt ki a hűséges Susan, aki eltökélte, hogy saját magától is megvédi Anne-t. – A józan észből meg az illendőségből magának nagyon is kijutott.


    – Különben is, miért a temető mellett húzták fel azt a parókiát? – kérdezte Anne. – Olyan kicsi náluk a kert, hogy a temetőt leszámítva nincs is hol játszaniuk.


    – Valóban hiba volt – ismerte el Miss Cornelia. – De olcsón szerezték meg a telket. És mindeddig egyetlen gyereknek sem jutott eszébe a parókián, hogy ott játsszon. Mr. Meredithnek nem lenne szabad megengednie. De amikor otthon van, mindig egy könyvbe temetkezik. Egyfolytában csak olvas meg olvas, vagy ábrándozva sétafikál a dolgozószobájában. Eddig nem felejtett el vasárnaponként megjelenni a templomban, de már kétszer kiment a fejéből az imagyűlés, és az egyik presbiternek kellett átmennie a parókiára, hogy emlékeztesse. És megfeledkezett Fanny Cooper esküvőjéről is. Felhívták telefonon, és akkor átszaladt, házipapucsban meg ahogy volt. Nem izgatná magát rajta senki, ha a metodisták nem nevetnének rajta. Csupán egyvalami vigasztalhatja az embert – hogy az igehirdetéseibe nem lehet belekötni. Amikor a szószéken van, egyből feléled, nekem elhiheti. És a metodista lelkész egyáltalán nem tud prédikálni… így mesélték nekem. Én sosem hallottam, hála a Magasságosnak.


    Miss Cornelia férfiak iránti megvetése valamelyest alábbhagyott, amióta férjhez ment, de a metodisták lenézése nála nem vegyült könyörületességgel. Susan ravaszkásan elmosolyodott.


    – Azt beszélik, Mrs. Marshall Elliott, hogy a metodisták és a presbiteriánusok az egyesülésről tárgyalnak – mondta.


    – Csak azt remélem, hogy amikor ez bekövetkezik, addigra én már alulról szagolom az ibolyát – replikázott Miss Cornelia. – Nekem aztán soha ne legyen semmi közöm a metodistákhoz, és majd Mr. Meredith is rá fog jönni, hogy jobban jár, ha távol tartja magát tőlük. Túlságosan közvetlen velük, nekem elhiheti. Elment a Jacob Drew-ék ezüstlakodalma alkalmából adott vacsorára is, és jó kis slamasztikába keveredett.


    – Mi történt?


    – Mrs. Drew megkérte, hogy vágja fel a libasültet… mivel Jacob Drew sosem vágta fel, vagy nem tudta, hogyan kell. Mr. Meredith nekigyürkőzött, és közben leverte a tányérról a libát, egyenesen a mellette ülő Mrs. Reese ölébe. Mire Mr. Meredith álmodozón csak annyit mondott: „Mrs. Reese, lenne oly szíves visszaszolgáltatni azt a libát?” Mrs. Reese a legnagyobb jámborsággal „visszaszolgáltatta”, de biztosan mérges volt, mert az új selyemruhája volt rajta. És ami a legrosszabb, még metodista is!


    – De szerintem mégiscsak jobb, mintha presbiteriánus lett volna – vetette közbe Susan. – Akkor ugyanis nagy valószínűséggel elhagyta volna a gyülekezetet, mi viszont nem engedhetjük meg magunknak, hogy híveket veszítsünk. Mrs. Reese-t nem kedvelik a saját templomában, mivel annyira el van telve magától, így aztán a metodisták még örültek is, hogy Mr. Meredith tönkretette a ruháját.


    – Ami a lényeg, hogy Mr. Meredith magát tette nevetségessé, és én, a magam részéről, nem szeretem, ha a lelkészem nevetségessé válik a metodisták szemében – közölte mereven Miss Cornelia. – Ha lenne felesége, ez nem történt volna meg.


    – Nem értem, hogy ha még egy tucat felesége is lett volna, az hogyan tudta volna elejét venni, hogy Mrs. Drew azt a rágós vén libát szolgálja fel a lakomán – makacskodott Susan.


    – Úgy hírlik, ebben a férje a ludas – mondta Miss Cornelia. – Jacob Drew egy önelégült, fukar, basáskodó alak.


    – Azt is mondják, hogy a feleségével ki nem állhatják egymást… ami épp nem tűnik a hitvesi harmónia netovábbjának. De hát nekem persze ebben nincs tapasztalatom – mondta Susan és felvetette a fejét. – És én aztán nem is kenek mindent a férfiakra. Maga Mrs. Drew is épp eléggé zsugori. Az a szóbeszéd járja, hogy életében csak egyszer adományozott, akkor is egy csupor vajat, és olyan tejszínből készítette, amelyikbe beleesett egy patkány. Azzal járult hozzá a gyülekezeti piknikhez. Csak később szereztek tudomást a patkányról.


    – Szerencsére, akiket Meredithék eddig megsértettek, azok egytől egyig metodisták voltak – mondta Miss Cornelia. – Két hete egyik este ez a Jerry elment a metodisták imagyűlésére, és leült az öreg William Marsh mellé, aki szokása szerint félelmetes nyögdécselések közepette talpra kecmergett és bizonyságot tett. „Most már jobban érzi magát?”, suttogta Jerry, amikor William ismét helyet foglalt. Szegény Jerry együttérzőnek gondolta magát, de Mr. Marsh azt hitte, hogy pimaszkodik és nagyon megharagudott rá. Jerrynek amúgy sem volt semmi keresnivalója a metodista imaesten. De hát oda mennek, ahová csak szeretnének.


    – Remélem, nem fogják megbántani a Kikötőfőben élő Mrs. Alec Davist – mondta Susan. – Amennyire tudom, nagyon mimóza asszony, de igen jól el van eresztve, és mindenki másnál többel járul hozzá a papi járandósághoz. Állítólag azt mondta, hogy a Meredith gyerekeknél rosszabbul nevelteket még nem látott.


    – Minden kimondott szóval csak nő bennem a meggyőződés, hogy Meredithék azok fajtájához tartoznak, akik ismerik Józsefet – közölte határozottan Anne asszony.


    – Mindent egybevetve, ez így is van – ismerte el Miss Cornelia. – És ez kompenzálja is a többit. Mindenesetre most már itt vannak nekünk, és minden tőlünk telhetőt meg kell tennünk az érdekükben, és ki kell állnunk értük a metodistákkal szemben. Nos, azt hiszem, mennem kell a kikötőbe! Marshall hamarosan hazaér – ma a kikötőn túl volt dolga –, és majd a vacsoráját követeli, akár egy férfi. Sajnálom, hogy nem láttam a többi gyermeket. És merre jár a doktor úr?


    – Odafent, Kikötőfőben. Csak három napja értünk haza, és azóta három órát töltött a saját ágyában, és kétszer evett a saját házában.


    – Hát, mindenki, aki elkapott valamit az elmúlt hat hétben, arra várt, hogy hazaérjen… és ezért nem is kárhoztatom őket. Amikor a kikötőn túli doktor elvette a temetkezési vállalkozó lányát, a lowbridge-iek gyanakodva kezdték méregetni. Nem festett ugyanis túl jól a dolog. A doktor úrral mihamarabb át kell jönniük, és töviről hegyire mindent el kell mesélniük az utazásról. Gondolom, remekül érezték magukat.


    – Így igaz – helyeselt Anne. – Egy régi álom teljesült ezzel. Az óvilág varázslatos és nagyon szép. De nagyon meg voltunk elégedve, amikor visszatértünk a saját hazánkba. Kanada a világ legnagyszerűbb országa, Miss Cornelia.


    – Ebben soha senki sem kételkedett – felelte önelégülten Miss Cornelia.


    – És a jó öreg Prince Edward-sziget a legkedvesebb tartomány benne, és azon is a Négy Szél a legkedvesebb pontja – nevetett fel Anne, és szeretetteljesen szegezte tekintetét a völgy, a kikötő meg az öböl feletti pompás naplementére. A kezével integetett neki. – Ehhez foghatóan szépet nem láttam Európában, Miss Cornelia. Muszáj már mennie? A gyerekek sajnálni fogják, hogy elkerülték egymást.


    – Akkor hamarosan meg kell látogatniuk. Mondja meg nekik, hogy a fánkos bödön mindig tele van!


    – Jaj, vacsora közben már tervezgették, hogy át fognak menni magához. Hamarosan meg is fogják látogatni; de megint vissza kell rázódniuk az iskolába. És az ikrek zeneórát fognak venni.


    – Remélem, nem a metodista lelkész feleségétől? – kérdezte nyugtalanul Miss Cornelia.


    – Nem… Rosemary Westtől. Tegnap este felkerestem, hogy megállapodjak vele. Hogy milyen szép leányzó!


    – Rosemary jól tartja magát. Már nem olyan fiatal, mint egykoron.


    – Nagyon bájosnak találtam. Tudja, úgy igazán még sosem találkoztam vele. Annyira kiesik a házuk, és a templomot leszámítva csak ritkán szoktam látni.


    – Az emberek mindig kedvelték Rosemary Westet, noha nem nagyon értik – mondta Miss Cornelia, és nem igazán volt tudatában, hogy mennyire felmagasztalta ezzel Rosemary báját. – Ellen, hogy úgy mondjam, mindig is elnyomta. Zsarnokoskodott felette, és sokszor mégis elkényeztette. Tudja, Rosemaryt egyszer már eljegyezték… méghozzá az ifjú Martin Crawford. Hajótörést szenvedett a Magdaléna-szigeteknél, és a legénység mind egy szálig vízbe fulladt. Rosemary szinte még gyerek volt… csupán tizenhét éves. Utána már nem volt a régi. Az anyjuk halála óta nem igazán teszik ki otthonról a lábukat Ellennel. Nem látogatják valami gyakran a saját lowbridge-i templomukat, és megértem, hogy Ellen nem pártolja, hogy túl sokszor keressenek fel egy presbiteriánus templomot. A javára kell írnom, hogy metodistába sosem teszi be a lábát. Amondó vagyok, hogy ennyit erről. A Westek ezen ága mindig is elkötelezett episzkopális volt. Rosemary és Ellen amúgy eléggé tehetősek. Rosemary nem igazán szorul rá arra, hogy zeneórákat adjon. Azért teszi, mert ahhoz van kedve. Tudja, távoli rokonságban állnak Leslie-vel. Fordék eljönnek majd idén nyáron a kikötőbe?


    – Nem. Japánba utaznak, és valószínűleg egy évig távol lesznek. Owen új regénye japán környezetben játszódik. Ez lesz az első nyár, hogy a drága, régi Álomház üresen fog állni, amióta mi kiköltöztünk belőle.


    – Azt gondolnám, hogy Owen Ford elég írnivalót találna Kanadában, és nem kellene hozzá a feleségét és az ártatlan gyermekeit egy olyan pogány országig ráncigálnia, mint amilyen Japán – zsörtölődött Miss Cornelia. – Az Életkönyv volt a legjobb, amit valaha írt, és éppen itt, a Négy Szélben találta meg hozzá a muníciót.


    – Tudja, Jim kapitány adta neki a javát, ő pedig a világ minden tájáról szedegette össze. De Owennek szerintem valamennyi könyve csodás.


    – Hát a maguk módján elég jók. Ügyelek rá, hogy minden írását elolvassam, noha mindig is úgy tartottam, drága Anne, hogy a regényolvasás bűnös időpazarlás. Írni fogok neki, és megosztom vele, hogy mi a véleményem ezzel az egész japán üggyel kapcsolatban, nekem elhiheti. Azt akarja tán, hogy Kenneth és Persis pogányok legyenek?


    Miss Cornelia ezzel a megválaszolhatatlanul talányos kérdéssel felkerekedett. Susan lefektette Rillát. Anne a verandalépcsőn üldögélt a korai csillagok alatt, javíthatatlanul tovább szövögette álmait, és immáron századik boldog alkalommal élte át, hogy milyen pompás és ragyogó a holdkelte a Négy Szél Kikötő felett.

